Fleiri bréf frá lesendum síðunnar

Sjóðir tryggingafélaganna

Sæll Egill, ég hef verið að velta fyrir mér varasjóðum tryggingafélaganna eða hvað menn vilja kalla þá peninga sem þeir hafa sagt okkur að þurfi lögum samkvæmt að geyma fyrir stærri áföll.Fyrir nokkrum árum var töluverð umræða um enn eina stórhækkun á iðgjöldum.Þá báru tryggingafélögin því við að hluti iðgjalda yrði lögum samkvæmt að renna í viðkomandi sjóði.Nú er það staðreynd að eignarhald þessara félaga er með sama sniði og flest annað þ.e.a.s.allir eiga í öllum og allir lána öllum.Mér hefur skilist að ávöxtun þessara sjóða hafi verið mest í gegnum verðbréf og hlutabréf og því væri gaman að vita hver er staðan á þessu batteríi í dag eða er þetta allt farið líka?

- - -

Peningamarkaðssjóðirnir – látum í okkur heyra!

Við sem höfðum sparað peningana okkar og sett þá í peningabréf sjáum nú fram á að farið verði í vasa okkar eftir peningum sem vantar í gjaldþrota bankakerfi!

Það er bráðnauðsynlegt að fólk í þessum sporum standi saman og láti í sér heyra.

Við þurfum að krefjast þess að sparnaður okkar verði bættur eins og annar sparnaður. Við höfum beðið í 3 vikur. Peningar okkar eru frystir og við vitum ekki hversu miklu við munum tapa. Við ætlum ekki að kyngja því að við fáum 30 – 70 prósent til baka og e.t.v. á löngum tíma. Það þarf að tala miklu meira um þetta og það strax.

Ég held að fólk fari að tapa glórunni ef ekkert fer að gerast í málinu. Það er allt of lítið talað um þetta. Það er margt annað sem fær miklu meiri umfjöllun þó að alvarleiki málsins ætti að vera öllum ljós. Við þurfum að gefa skýr skilaboð til samfélagsins og ráðamanna. Við ætlum ekki að láta fara svona með okkur. Bankarnir unnu á vafasömu siðferðilegu plani. Fólk var ginnt til að setja sparnað sinn í þessi bréf með því að kynna þau sem áhættulausa ávöxtun, þá bestu sem biðist. Fólk var hvatt til að kaupa þessi bréf enda hefur starfsfólk bankanna að öllum líkindum fengið bónus fyrir hverja milljón sem fór í peningabréf.

Í dag hefur verið samið við nýja bankastjóra í ríkisbönkunum þremur upp á hátt í 2 milljóna króna MÁNAÐARLAUN þeim til handa. Þetta á sér stað á sama tíma og sú staðreynd blasir við að FÓLK, FYRIRTÆKI OG LÍKNARFÉLÖG eru að tapa sparnaði sínum vegna gjaldþrota bankanna. Ófyrirgefanlegt rugl og á ekki að líðast og mun ekki verða liðið. Ráðherrar viðskipta og fjármála ýmist þegja eða þykjast ekkert vita um þessi launakjör bankastjóranna þrátt fyrir að bankarnir heyri undir þá.

Forsætisráðherra kennir heimskreppunni um allt saman og fríar sig þar með allri ábyrgð og flokkinn sem haldið hefur völdum hér í 17 ár. Eins og fólk sjái ekki í gegnum blekkingarleik og óstjórn íslensku bankanna. Svo ekki sé talað um vankunnáttu og aðgerðaleysi Seðlabankans og fjármálaeftirlitsins. Í augum forsætisráðherra bera þessir aðilar greinilega enga ábyrgð á því hvernig komið er. Fólk er ekki svo einfalt að trúa því að heimskreppan ein hafi ráðið því að ofvaxta bankar á Íslandi hrundu eins og spilaborgir á einni nóttu með þeim hörmulegu afleiðingum sem blasa við.

Það er ekki heimskreppunni einni að kenna að þúsundir manna á Íslandi horfa nú grátandi upp á tapaðan sparnað og þá staðreynd að þeir hafi verið blekktir. Margir naga sig í handarbökin þessa dagana fyrir að hafa látið narra sig út í þessa sparnaðarleið og aðrir fyrir að hafa ekki verið búnir að eyða peningunum, frekar en að tapa þeim á þennan hátt.

- - -

Kvótakóngarnir

Eitt finnst mér sárlega vanta inn í umræðuna um að eignamennirnir eigi að koma með eignir sínar heim og það er að þeir Íslendingar sem langsamlega fyrstir í Íslandssögunni urðu milljarðamæringar hér á landi – áður en bankarnir og eigendur þeirra og annarra fjárfestingarfyrirtæja urðu eins stórir og ríkir og við erum núna að sjá – voru þeir sem fengu fiskveiðikvóta ókeypis og seldu þá dýrum dómum. Þessar sölur voru ekki skattlagðar og þessir kvótakóngar fengu óáreittir að taka milljarðana út úr landinu og vista þá í skattaparadísum. Þetta vissu allir á sínum tíma, en stjórnvöld þá (Halldór Ásgrímsson, Davíð Oddsson ofl.) vildu með engum hætti grípa inn í. Þetta gerðist áður en bankarnir urðu svona stórir, áður en Baugsveldið fór í útrás og aðrir með þeim. Fordæmið var skapað.

- - -

Hvað kom fyrir Ísland?

Nú um stundir erum við venjulegt fólk að reyna skilgreina hvað kom eiginlega fyrir landið okkar. Í mínum huga er það sáraeinfalt og það þarf ekki neina fræðinga til að skýra það út fyrir mér. Og ég hef ekki rekist á neinn sem er mér ósamála.

Stjórnmálamenn gætu ekki hagsmuna þjóðarinnar. Svo einfalt er það nú.

Afleiðingarnar af þessum afglöpum eru svo skertur kaupmáttur, lífeyriskerðing, verðbólga, atvinnuleysi meðal annarra orða, lífsgæðum okkar hefur verið spillt. Er þá ógetið hverskyns harmleik sem þessu öllu fylgir svo sem brotfall úr skóla, skilnaðir, aukin áfengisneysla og hreinlega allur sá pakki sem beiskir menn lenda í þegar flóðbylgja sem þessi skolar út eftir að hafa brotið á heimilum okkar. Ný-frjálshyggjan sem þessir menn tróðu upp á okkur hefur sem betur fer borið skipbrot en fórnarkosnaðurinn leynist engum.

Annað sem þessi ný-frjálshyggja hefur á samviskunni er að hún hefur eyðilagt gömul og góð gildi einsog jöfnuð, samkennd, samhjálp, heillindi og eitthvað sem ég vil kalla alvöru.

Þessi gildi týndu öll tölunni hvert af öðru að því er virðist án þess að nokkur tæki eftir því. Lífsviðhorf sem ríktu fram á tíunda áratuginn og höfðu fylgt okkur í mannsaldra var skipt út fyrir sýndarmensku, ofgnótt og taumlausa græðgi sem var jafnvel lofuð og mærð. Eftir síðustu aldamót má segja að auglýsinga og markaðshyggjan hafi verið alsráðandi. með skilaboðunum kauptu-farðu-hringdu -komdu -sendu-gerðu þetta eða hitt og þá færðu “vildar einkakort með gullröndum” Jafnvel 17. Júní var kostaður af markaðsöflunum.

Ungu fólki var talið trú um að nám væri “lífstíll í vellystingum praktuglega” (KB banki) Að raðgreiðslur kæmu í staðinn fyrir staðgreiðslu. Firringin var orðin algjör.

Verst af öllu er að græðgin með þessa útrásarvíkinga sem verkfæri hefur selt æru og sóma þjóðar okkar. Á einni nóttu skolaðist á hafsauga virðing okkar og traust.

Út um allann heim er hlegið að þjóðinni sem horfði á sjálfumglaða stjórnmálamenn sleppa gráðugum exel-stuttbuxna guttum lausum með banka upp á arminn, eftirlitslausum.

Hvað hefur orðið um hið hreina og óspilta Ísland sem heimsbygðin hafði velþóknun á? Ímynd okkar og mannorð var veðsett og nafnið Ísland notað sem vægi í vafasömu braski. Hvernig dirfðust þið að nota orðið Ísland og áratuga heiðarleika og traust sem þjóðir heims þekktu okkur af.

Heyrst hefur að braskarar þessir séu nú allir flúnir land í útlegð með auðinn varðveitann á fögrum eyjum. Í dag hef ég ekki samúð með þeim þar sem ég sé þá fyrir mér eftir nokkra áratugi, þá aldurhnigna landlausa menn, einmanna, vinalausa með jámenn og ókunnugt þjónustulið sem hirð, hugsa heim til fósturjarðarinnar og hugleiða í hvaða holu þeir eigi að bera beinin.

- - -

Áskorun til fréttamanna Íslands!

Allt of lengi hafið þið gengið af linkind fram við ráðamenn þjóðarinnar. Allt of lengi hafið þið sætt ykkur við að spyrja ekki erfiðra spurninga. Allt of lengi hafið þið sætt ykkur við að fá ekki svör við þeim fáu spurningum sem þið spyrjið þó. Nú þarf þetta að breytast.

Atburði síðustu daga og vikur hafa sýnt fram á vanþóknun ráðamanna í garð íslensks almennings og íslenskra fjölmiðla. Hversvegna þarf íslenskur almenningur að lesa fréttir af gangi mála fyrst í erlendum fjölmiðlum? Hversvegna kemst ráðherra upp með að halda innihaldslausa blaðamannafundi? Hversvegna kemst ráðherra upp með að kalla ykkur fífl og dóna?

Nú á að skuldsetja þjóðina upp fyrir haus til að borga skuldir lítils hóps manna. Tölurnar sem heyrast eru geigvænlegar, og almenningur mun þurfa að borga þetta. En hver er þessi „almenningur“? Líttu í kringum þig. Líttu á samstarfsfólkið. Líttu á vini þína. Líttu á maka þinn, ástvinir, börn og ættingjar. Líttu í spegill! Það eru þessi andlit sem ætlast er til að borgi skuldir þessara útrásamanna! ÞIÐ ERUÐ ALMENNINGUR ÞESSA LANDS!

Hvar er reiðin? Hvar er hneykslunin? Hvar er réttlætiskendin? Hvar er þörfin fyrir að knýa fram svör frá ráðamönnum þessa lands um hversvegna við, almenningur, þurfum að axla ábyrgð á gjörðum fámenns hóps auðkyfinga?

Þið tilheyrið fjórða valdið. Þið hafið tækin og tólin, þekkinguna og tengslin, til að rannsaka málin og krefjast svara. Þið þurfið að dusta rykið af rannsóknarblaðamennskuna, vinna saman, sýna samstöðu um að láta ráðamenn þessarar þjóðar ekki komast lengur upp með að hundsa ykkur og svara ykkur ekki. Ef einhver stendur í vegi ykkar, hvort sem það eru ráðamenn, ritstjórar eða aðrir þá verðið þið að ryðja burt þeirri hindrun og upplýsa þjóðina um hvað er að gerast. Ef nú er ekki tími til aðgerða, þá er það aldrei!

Þið hafið sofið á verðinum, og leyft ráðandi öfl að fara illa með ykkur. Fortíðin er ekki hægt að breyta, en þið getið breytt framtíðina. Almenningur þessa lands á skilið að heyra harða og gagnrýnina spurninga frá ykkur og hann á skilið að fá svör við þessum spurningum frá þeim aðilum sem almenningur hefur veitt umboð til að fara með stjórn þessa lands. Og ekki gleyma: þið eruð almenningur þessa lands. ÞIÐ EIGIÐ ÞETTA SKILIÐ!

Það eina sem þið hafið að tapa eru hlekkir tjáningahafta sem hafa bundið ykkur of lengi!

- - -

Straumur og Landsbankinn

Það er ansi athyglisvert að fylgjast með Straumi núna. Straumur keypti 12 mill evra af Samson korteri fyrir greiðslustöðvun og er nú að hagnast verulega á sölu þeirra evra á algjöru yfirverði. Þá er Straumur einnig að kaupa eignir Landsbankans í Englandi með aðstoð KPMG þar í landi, eignir sem þeir voru búnir að ganga frá kaupum á fyrir hrun Landsbankans en riftu þeim gjörningi og ætla nú að nálgast þær eignir á brunaútsölu. Smekklaust í meira lagi.